**היה אדם - תמונות חיים מעשרות שנים של חברות וידידות**
ראיינה, כתבה והקריאה בהלוויה: בתיה רזניק

"אדם באמת אינו צריך אלא לספר אחד בחייו
כאשר כל חייו נקבצים לעיניו בספר הפתוח לפניו
כאשר הוא קורא בו דף אחר דף ורואה לעיניו
איך יום אחר יום רדף כמו דף אחר דף בספר הפתוח לפניו" אמיר גלבוע

תמונות אלה שאביא בפניכם, העלה מאיר רזניק לאחר פטירתו של רן. אליהו ונירה יקיר ואיתן רם אימתו, העשירו והוסיפו - ואלה הם רק ראשיתם ומקצתם של הזיכרונות.

**אליהו מספר על ילדות עם רן בקבוצה ובקיבוץ:** רן היה ילד חולמני, מופנם ושקט. הוא התעניין בכל דבר. בעיקר כיצד לפרק מכל הבא ליד. לעומת אלה שידעו רק לפרק, רן ידע היטב גם להרכיב ולהחזיר לשמישות. בעיקר אהב לתקן שעונים, ותיקן את השעונים גם לחברים. אגב, את הכישרון הזה קיבל כנראה מאחיו של ג'ק, שהיה מתקן שעונים חובב.
היינו חבורת שובבים וגנבים לא קטנים... כאשר גנבנו את סוֹפר חבילות הקש הבאנו אותו לרן שפירק אותו כמובן... כאשר נבהלנו – מיהר להרכיבו מחדש. היו לו המון חברים. הוא היה מקובל מאוד. היה שובב גדול ולא זהיר כל כך...

רן היה מוזיקלי מאוד, מנעימה רכש ידע מוזיקלי, שר במקהלה, ידע מוזיקה וג'ק לימד אותו לנגן קצת בחצוצרה. הוא היה שיא השלווה. ההפך ממני, מציין אליהו, לכן התחברתי אליו ואהבתי אותו מאוד.

רן היה ילד של המשפחה. ג'ק דיבר איתו אנגלית. מכיוון שלג'ק היה רכב, גם בתפקידו כרכז המטעים ולאחר מכן כפעיל בארגון – רן למד לנהוג מוקדם מאוד ושלט בכל רזי הנהיגה. קשר חזק ואוהב היה לרן עם כרמלה.

הוא היה הולך לנעימה, שהייתה הקשרית של ההגנה ואחראית על שידור המורס. הייתה לה בוטקה סמוך למרפאת השיניים של היום. רן היה מגיע אליה, ובמידה והיה צריך - היה גם מתקן את מכשיר המורס...

רן התעניין במכוניות על כל סוגיהן, באופנועים ובכל מה שנוסע וזז... היינו נוהגים לגנוב את האופנוע של מציקוקוס (איש ק.ק.ל שהיה בקיבוץ, וקיבל שם של חיידק אותו גילה באורנים) ואם האופנוע היה מתקלקל... רן תמיד היה שם לתקן!

אגב מציקוקוס, יום אחד הוא ביקש מרן שיעזור לו להלחים משהו בהלחמת בדיל, רן החזיק... וחטף ממציקוקוס המוכשר כוויה הגונה מהבדיל שנטף על ידו...

בשיעורים היה מתעסק עם כל מיני דברים. הלימודים פחות עניינו אותו. היה מתחמק מהכיתה ובילה את רוב זמנו במוסך החקלאי. המחנך שלנו לא אהב את זה ונוצרו מתיחויות.

בתור "עונש" שלחו אותו לשריד, שם היה אחד מבתי הספר המקצועיים באותם הזמנים. שם הוא פרח. תלמיד טוב, עובד מצוין, צובר ידע לרוב, משחק כדורעף ואפילו מוצא אהבה ראשונה.
 **איתן רם מספר:** נפגשנו ב-1952 בשריד. לא הכרנו. רן היה שקט וצנוע. רוב הזמן שתק. לא איים על אף אחד וכולם התקרבו אליו. הוא הגיע עם חולצה אמריקאית – כפתורים מלפנים עד שליש החזה ומנג'ט על הזרוע. כולם שאלו מאיפה יש לו חולצה כזאת... אמרתי לו שהוא מוכרח להשיג לי אחת והוא אמר שיש לו עוד בבית ויביא לי... אחרי חודש (יצאנו פעם בחודש הביתה) זכר והביא לי חולצה כזאת...

בלימודים עשה מה שצריך. עיקר כישרונו היה בתחום הטכני. היו לו ידיים מצוינות. למדנו עד 11:00. הלכנו לעבוד ואחר כך למדנו עוד שעתיים. רן הצטיין בעבודה.

פעם הוא נסע באופניים וירדה לו השרשרת. שריד נמצאת על גבעה ומקום המגורים שלנו היה למטה. הוא התחיל לתפוס תאוצה ושנייה לפני הצריף האחרון שלנו עשה הטיה של הגוף, הוריד רגל, סיבוב של 180 מעלות - ונעמד. כולנו צרחנו מבהלה והוא אמר בשקט: צריך לדעת לשלוט באופניים. יצרנו חבורה, חבר'ה מבית זרע, שער הגולן, מסילות, שריד... ורן.

יום אחד הביאו למוסך מכונית קטנה, כדי שאנו המקצועיים נוכל לפרק וללמוד את חלקיה. בסוף אותו שבוע רן ודוד (מבית זרע) החליטו שנוסעים איתה לטייל... הם פתחו את המוסך, טיפלו בה כל השבת והשמישו אותה לנסיעה! מכיוון שלא היו לה ספסלים שמו ארגזים במקום - ונסעו עליה, כמו על באגי, לטייל בשדות.
ש: **אף פעם לא התרגז? התעצבן? צעק?**

**איתן:** כשמישהו היה מעצבן אותו, היה מאגרף את ידו, ניגש אליו ותוקע לו אצבע בין הצלעות... בלי אף מילה... כאשר סיים את ביה"ס המקצועי גויס לחיל האוויר, לגף טכני של טיפול ותחזוקת מטוסים בטייסת אוֹרַגָנִים.

**מאיר מספר:** בשריד למד רן לשחק כדורעף. לשריד הייתה כבר קבוצה ותיקה בה שיחקו כמו שצריך. המאמן היה מתעקש לעשות הכל שוב ושוב עד שיצא נכון. בנבחרת הכדורעף רן לא היה השחקן הכי טוב, לא היה שחקן שישייה, אך זה שידע לשחק הכי נכון! הוא נכנס למשחק, יצא מהמשחק - ולא היה אכפת לו כלל - בניגוד כמובן לשחקנים אחרים. רן היה הנהג הקבוע של הנבחרת בטנדר – סבלני ונעים הליכות.

\*\*\*

ש: **איך הגיע למברג?**

**אליהו ומאיר מספרים:** כאשר הוא חזר מהצבא, הוא ביקש לחזור למוסך החקלאי, בו עבד לפני כן והיה קשור לאנשים שם. רכז המשק דאז, יהושוע דיין, הפעיל עליו לחץ להיכנס למברג, כדי להצעיר את המפעל
ולהזרים דם חדש ומבטיח... רן התנגד מאוד ובסופו של דבר סוכם על שנה אחת ניסיון. בתום השנה התעקש לחזור למוסך החקלאי - כי "הבטיחו לו". הוא עבד עם נתן כ- 10-8 חודשים במוסך וחזר למברג.

**מאיר מספר:** רן הוא זה שעשה למעשה את המהפך של החלפת המכונות משנות ה-30-40 של המאה הקודמת, למכבשים ומכונות חדישים יותר, מודרניים. כל מכונות החריצה וההברגה של ברגי העץ הוחלפו.
זה היה מהפך בייצור ברגי העץ. נוצר רצון וצורך לעשות גם כלים קצת יותר מורכבים.
ב-1962 נסע רן באונייה לאיטליה, למפעל סקמה, ללמוד על המכונות המייצרות גלם לברגים. לאחר מכן נסע לשוויץ כדי ללמוד על מכונות הברגה מסוג רורשך. אחרי שהגיעו המכונות, הגיע גם טכנאי שווייצרי.

קוריוז: כאשר רן החזיר את השוויצרי לשדה התעופה, בטנדר, בכביש מספר 4 הישן - הטנדר החליק והם התהפכו. לא קרה כלום לרכב ולא ליושבים בו. הנהגים בדרך עצרו, עזרו להם להפוך את הטנדר והם המשיכו בנסיעה לשדה התעופה כאילו לא קרה דבר.....
בשנים 1965-1964, נפלה החלטה להיכנס לייצור ברגי פח במפעל. בעזרת הקשרים עם יהודים טובים בארצות הברית, שנוצרו עוד בשנות ה-50, עם הייצוא של מברג לארצות הברית, נוצר קשר עם מפעל יוניברסל, אשר ממנו קיבלנו את כל הידע הנדרש לייצור זה. באופן טבעי, היה זה רן שנסע ללמוד ולרכוש את כל הידע למימוש מטרה זו.

ההיכרות והקשר שלי עם רן החלו עוד כשהצטרפתי בגיל צעיר לנבחרת הכדורעף.

מאוחר יותר, נמשכו הקשרים כאשר רן הציע לי להצטרף למברג. מסדרון הכניסה שלי למפעל החל במבצע הבא: להשלמת ייצור ברגי הפח, היינו זקוקים למחלקות של חיסום וציפוי. בשנת 1968, נקרתה הזדמנות לממש גם תחומים אלה. קנינו במצפה רמון מפעל בשם גאסו שפשט את הרגל. רן, היה המתכנן והמוציא לפועל של כל מבצע פירוק והעברת הציוד לעין השופט. זה היה מבצע אדיר, של צוות אנשים גדול, יחד עם מפעל התובלה. נשארנו שם שלושה-ארבעה ימים ונוצרה אווירה מיוחדת. את הציוד שהביאו פרקו באזור האסם ורפת א' - ומשם שינעו לאט למפעל. מאוחר יותר הקימו את מבנה הציפוי הראשון ויהושע סלע (סידני), שעבד אז ברפת, שוכנע לקבל על עצמו את המשימה.

בשנים 1969-1968 קיבלו במיברג החלטה להיכנס לייצור של ברגי הידוק ופלדה עד 3/8. נדרש ידע וציוד. נוצר קשר עם משפחת ליבוף מארה"ב. ברל קרן נסע עם פנינה לשם וסגר את עסקת הקנייה וקבלת הידע. לאחר מכן יצא רן לבריסטול שבקונטיקט ללמוד ולקבל את כל הדרוש. עם התפתחות והתרחבות המפעל, נוצר צורך בהקמת מחסן טכני. רן פנה לאליהו, שעבד אז בנגריה, לקחת על עצמו את המשימה. אליהו נעתר לבקשת רן והחל עידן חדש גם בתחום זה.

לאורך השנים נעשו מהלכים נוספים של כניסה ליצור מוצרים מיוחדים, אשר חייבו ציוד מהמעלה הראשונה בתחום של כבישת מוצרים. רן היה האיש שהוציא אל הפועל את רכישת הידע והציוד.

רן היה אבן מסד במיברג, בגודל של אבני הפירמידות. הוא הוגדר מנהל טכני של המפעל אך נגע בכל דבר וכל העת טרח לקדם ולשפר חומרים וטכנולוגיות חדשות. מנהלי המפעל וכל הקשורים בו לא הפריעו לו. הוא קיבל שיתוף פעולה נרחב ותומך. גם אם לא נעתרו לו מיד - בסופו של דבר הוסכם ובוצע. רן צבר כמויות אדירות של ידע ויישם אותו לטובת המפעל.

מברג היה הבסיס, אך במקביל רן היה חבר קבוע בוועדת משק והשתתף גם בוועדת תכנון ובוועדת קליטה.

הוא לא היה פוליטיקאי. חברים העריכו אותו. הוא היה בקונצנזוס. היה לו מזג טוב, סבלני, והוא הגיע לכל מטרה בנועם, בשכנוע, בדוגמה האישית - לא במרפקים.

ביום הילד, לאורך השנים, היה מעורב מאוד בעשייה יצירתית ובשיפוצים של כל מתקן ומכשיר שנדרש.

ש: **היו מבצעים נוספים הראויים לציון:**

**מאיר:** רן נחשף לנושא הסקי בנסיעותיו לחו"ל והדליק גם אותי לנושא. בשנים 1970-1969 נכנס בנו החיידק לסקי מים - ולשם כך נדרשנו לקנות סירה מהירה (ספיד בוט). פנינו לקיבוץ. אמרו לנו לגייס כסף.

התגייסנו לאיסוף קש וחציר, הבאתם הביתה וסידורם במתבנים - כך גייסנו כסף להתחיל במבצע. בנוסף, בנינו באולם מסך מתרומם להקרנת סרטים, עם גיר ולחצנים ובד חדיש – וכל זה הספיק לרכישת הסירה.
סקי אמיתי עדיין לא יכולנו להרשות לעצמנו, אז בנינו סקי יחד עם אליהו בנגרייה!

רן ואני עשינו קורס משיטים - ואז החלו המסעות לכנרת, שרבים היו שותפים להם ובוודאי עוד זוכרים.

למדנו קצת ערבית - בקורס באוניברסיטה הפתוחה, באמצעות קסטות, לאחר העבודה.

ב-1967, אחרי מלחמת ששת הימים, התארגנו עם שני ג'יפים לטיול בסיני. עברנו בשטחי המלחמה, במתלה. בכל הדרכים היה עוד ריח של אבק שריפה ומלחמה. שרגא דן הצטרף והיה לנו לעזר בתקשורת בערבית עם הבדואים.

בשנים 1971-1970 ארגנו יחד טיול ח"צ לסיני, בשני ראשים. הראש הראשון, חמישה פולסוואגנים עם נוסעים ואחד עמוס ציוד, ירד בנסיעה מאילת לשארם א-שייך ומשם דרך השטח לסנטה קטרינה, מכרות הנחושת, אום בוגמה - עד אבו רודס. הראש השני, עליו היה אחראי רן, הגיע בטיסה מחיפה לאבו רודס -
במטוסי אילנדרים של ארקיע. הם לקחו את המכוניות ועשו סיבוב הפוך – בעוד חברי הראש הראשון חוזרים הביתה במטוסים הללו. מבצע מורכב ביותר, עם תיאומים אין ספור שהסתיים בהצלחה רבה.

הקירבה בינינו הביאה לחברות בין המשפחות. טיילנו יחד ונפגשנו הרבה. גם הילדים יצרו קשר טוב.
ברבות הימים, נשארה הידידות אך המפגשים פחתו.

השנים האחרונות לא היטיבו עם רן. הראש עבד עד לרגע האחרון אך הגוף בגד.

כולנו מלאי הערכה והוקרה לרותי, שנשאה בעול באומץ, באהבה ובמסירות שאין כמותן; לילדים ולנכדים ולכל בני המשפחה שטרחו להיות כתף תומכת ומסייעת בכל לב ונפש; לחברים בקיבוץ שהיו קרובים יותר ונתנו יד ככל יכולתם.

תם הכל. הגיעה עת שלווה.

"ואף לא אחד נעזב וברחמים רבים נאסף

דף אחר דף בספר הפתוח לעיניו

פתוח ספר חייו ברחמים רבים נעזב". אמיר גלבוע

נוח בשלום איש יקר. היית לנו חבר ושותף. נזכור אותך באהבה.